Rauð viðvörun og skólahald fellt niður í tvo daga Almannavarnarnefndir Skagafjarðar og Húnavatnssýslna hefur lokið fundi vegna yfirvofandi óveðurs og lítur málið alvarlegum augum , enda er í fyrsta skipti hérlendis gefin út rauð viðvörun vegna veðurs . Lögreglan á Norðurlandi vestra biðlar til fólks að halda kyrru fyrir enda verður ekkert ferðaveður á morgun , búast má við víðtækum vegalokunum í umdæminu strax í fyrramálið . Þá er fólki einnig bent að huga sérstaklega vel að öllum lausamunum utandyra , svo sem ruslatunnum og öðru sem gæti ollið tjóni og eða skaða . Sjávarmál verður í hærra lagi og því eru smábátaeigendur beðnir um að huga að bátum sínum og festa þá vel . Allt skólahald í umdæminu , leik - , grunn - og framhaldsskólar , falla niður á morgun og á miðvikudag og öll íþróttamannvirki verða lokuð . Rafmagn gæti einnig raskast vegna veðurs . Gangi veðurspá að fullu eftir , þarf fólk að verða meðvitað um að það getur reynst miklum erfiðleikum bundið fyrir viðbragðsaðila að komast á vettvang og getur tekið langan tíma . Það þarf samt að sjálfsögðu að tilkynna öll tjón strax . Minnum á neyðarnúmerið : 1-1-2 . Hjálpumst að og látum fréttirnar berast . Fylgist vel með fréttum og eins og fyrr segir haldið kyrru fyrir og verið heima !